F.

tā kā cita starpā šajā kontekstā ir radušās bažas par: i) to, ka Pamatlēmumā 2002/584/TI un citos savstarpējās atzīšanas instrumentos skaidri nav norādīts atteikuma iemesls, ja pastāv nopietns pamats uzskatīt, ka EAO izpildīšana būtu nesavietojama ar izpildes dalībvalsts pienākumiem saskaņā ar LES 6. pantu un Eiropas Savienības Pamattiesību hartu (turpmāk “Harta”); ii) to, ka Pamatlēmumā 2002/584/TI un citos savstarpējās atzīšanas instrumentos nav iekļauts noteikums par tiesībām, kā noteikts Hartas 47. pantā, uz efektīvu tiesību aizsardzības līdzekli, kura reglamentēšana joprojām ir paredzēta valstu tiesību aktos, un tādēļ dalībvalstu starpā valda nenoteiktība un tiek īstenota nesaskaņota prakse; iii) to, ka regulāri netiek pārskatīta Šengenas informācijas sistēma (SIS II) un Interpola brīdinājumi, kā arī trūkst automātiskas saiknes starp EAO atsaukšanu un šādu brīdinājumu likvidēšanu, un nav skaidrs, kādā veidā atteikums izpildīt EAO ietekmē EAO un saistīto brīdinājumu ilgstošo pamatotību; tādēļ personas, uz kurām attiecas atteikums izpildīt EAO, nevar brīvi pārvietoties brīvības, drošības un tiesiskuma telpā, jo baidās no turpmākas apcietināšanas un nodošanas; iv) to, ka nav pietiekami precīzi definēts tādu nopietnu noziegumu uzskaitījums, uz kuriem attiecas uz EAO, kā arī citi Savienības instrumenti, kuros ir pastāvīgas atsauces uz šo uzskatījumu, un to, ka nav iekļauti noziegumi, kuri nav paredzēti kā smagi noziegumi visu dalībvalstu krimināllikumos un attiecībā uz kuriem proporcionalitātes pārbaudes rezultāti var izrādīties neapmierinoši; v) EAO nesamērīgu pielietošanu nenozīmīgu nodarījumu gadījumā vai situācijās, kad varētu pielietot neitrālāku risinājumus, jo nesamērīga EAO pielietošana izraisa nepamatotus apcietinājumus, nepamatotu un bieži arī pārāk ilgu atrašanos pirmstiesas apcietinājumā, rezultātā aizskarot aizdomās turēto un apsūdzēto pamattiesības un noslogojot dalībvalstu resursus; vi) to, ka Pamatlēmumā 2002/584/TI un citos savstarpējās atzīšanas instrumentos trūkst jēdziena “tiesu iestāde” definīcijas, tāpēc dalībvalstu īstenotā prakse ir atšķirīga, radot nenoteiktību, kaitējot savstarpējai uzticībai un ierosinot prāvošanos; vii) to, ka trūkst minimālo standartu, lai nodrošinātu efektīvu tiesisko uzraudzību attiecībā uz savstarpējās atzīšanas pasākumu izpildi, kā dēļ dalībvalstīs tiek īstenota atšķirīga prakse attiecībā uz tiesību aktos paredzētiem drošības pasākumiem un aizsardzību pret pamattiesību pārkāpumiem, tostarp kompensāciju izmaksāšanu tiesu kļūdu rezultātā cietušajām personām, piemēram, kļūdainu noteiktu identitāti, kas ir pretrunā Cilvēktiesību un pamatbrīvību aizsardzības konvencijā (ECTK) un Eiropas Savienības Tiesas iedibinātajā judikatūrā izklāstītajiem standartiem; viii) atzīstot pirmstiesas apcietinājuma nepieciešamību konkrētos apstākļos, to, ka trūkst minimālo standartu attiecībā uz šādu apcietinājumu, tostarp regulāru šāda apcietinājuma pārskatīšanu, apcietinājums ne vienmēr tiek izmantots kā galējs līdzeklis un netiek apsvērtas alternatīvas, turklāt vēl pareizi nenovērtējot, vai lieta ir gatava izskatīšanai tiesā, un ka tas var izraisīt nepamatotu un pārmērīgi ilgu aizdomās turēto vai apsūdzēto personu turēšanu pirmstiesas apcietinājumā; ix) nepieņemamajiem apstākļiem vairākās aizturēšanas vietās visā Savienībā un par to, kā šāda situācija ietekmē attiecīgo personu pamattiesības, jo īpaši tiesības uz aizsardzību pret pakļaušanu necilvēcīgiem vai cieņu pazemojošiem apiešanās vai sodīšanas veidiem, kas izriet no ECH 3. pantā noteiktā aizlieguma, Savienības savstarpējās atzīšanas instrumentu efektivitāti un darbību; x) to, ka personām, kuras izsniegšanas dalībvalstī un izpildes dalībvalstī tiek meklētas saskaņā ar EAO, netiek nodrošināta tiesiskā pārstāvība; xi) to, ka Pamatlēmumā 2002/584/TI nav noteikti EAO tulkojumu nosūtīšanas termiņi, kas ir iemesls atšķirīgai praksei un nenoteiktībai; xii) to, ka nav atbilstoši definēti noziedzīgi nodarījumi, uz kuriem vairs neattiecas dubultās sodāmības pārbaude; xiii) to, ka netiek izmantoti citi spēkā esošie Savienības tiesu iestāžu sadarbības un savstarpējās atzīšanas instrumenti,